11 SEPTEMBER – Afrikanergeskiedenis
1900: Kruger trek die grens by Komatipoort oor na Lourenço Marques
Op 29 Mei 1900 het Paul Kruger in die ampswoning sy vrou, Gezina, vir die laaste keer gegroet. Dieselfde aand is hy per perdewa na Eerste Fabrieke, waar die trein na Oos-Transvaal gehaal is. Die geselskap wou moontlike onsmaaklikhede op die Pretoria-stasie vermy – daarom die reëling. Na 'n kort verblyf op Machadodorp is Kruger na Waterval-Onder, want die koue klimaat het sy neerslagtigheid, verswakte oë en gesondheid verder aangetas. Teen vroeg-Junie het hy weer moed begin skep en sy burgers tot die stryd aangemoedig. In Augustus het hy en pres. Steyn by Waterval-Onder die verswakkende situasie bespreek. Digby Dalmanutha het Louis Botha 'n laaste stellinggeveg teen die Britte gevoer. Voortaan sou 'n guerrilla-stryd word. Op 28 Augustus het Kruger en Steyn na Nelspruit verhuis, maar op 3 September het Kruger lord Roberts se proklamasie dat die ZAR Britse gebied is, volledig verwerp. Nogtans is besluit dat Kruger, wat oud was en swaar beweeg het, ter wille van die Boere-eer nie in die vyand se hande moet val nie. Daarby moes hy die Boeresaak in Europa gaan stel. Hy het dus nie gevlug nie, maar 'n opdrag gaan uitvoer en 'n oogoperasie ondergaan. By Hectorspruit het hy en Steyn mekaar gegroet. Op 11 September 1900 het Kruger by Komatipoort die grens na Lourenço Marques (Maputo) oorgesteek. Hy sou nooit weer op vaderlandse bodem loop nie.
1900 – Anglo-Boereoorlog: Krygswet word in Transvaal verklaar
Genl. Schalk W. Burger word in Kruger se afwesigheid as Waarnemende Staatspresident aangestel.
1900 – Anglo-Boereoorlog: Skermutseling by Malopo-oog, Tvl
1928 – Afrikaans in amptelike dokument
Afrikaans word vir die heel eerste keer in 'n amptelike dokument gebruik tydens die Konferensie van Mosambiek in Pretoria.
1964 – Die Junior Rapportryersbeweging gestig
Die ontstaan van die Beweging is te danke aan Hennie Roux, wat die rapportryergedagte na die inwyding van die Voortrekkermonument in 1949 wou laat voortleef in sosiale klubs of korpse. In 1959 is in Pretoria die eerste Junior Rapportryerskorps gestig. Dit was egter eers op 11 September 1964 dat die Federasie van Junior Rapportryerskorpse tot stand gekom het. Deur die jare is stelselmatig wegbeweeg van die outonomie van korpse, en in 1978 het die federale karakter plek gemaak vir 'n ledeorganisasie. Die doelstellings van die Junior Rapportryersbeweging kan as volg saamgevat word: Die handhawing, uitlewing en bevordering van die Afrikaanse kultuur; die bevordering van nadere kennismaking onder jong Afrikaners en 'n samehorigheidsgevoel onder alle Afrikaners. Aangesien die Junior Rapportryersbeweging 'n kulturele diensorganisasie is, word diens oor 'n breë terrein gelewer, onder meer die reël van volksfeeste, fondsinsamelingsveldtogte vir verdienstelike sake, 'n debatkompetisie, jeugleierkursusse en kleuterkunsuitstallings. Lidmaatskap van die Beweging word op uitnodiging verleen aan alle blanke Afrikaanssprekende mans in die ouderdomsgroep 18 tot 35 jaar, wat die Grondwet van die Beweging onderskryf en hulle daarmee vereenselwig.
1965 – Die Genootskap van Rhodesiese Afrikaners (GRA) gestig
Die Afrikaanse Kultuurunie van Rhodesië (AKUR) het tientalle jare lank die Afrikaner se kultuurorganisasies en kerke in Rhodesië saamgesnoer. Met die laaste AKUR-kongres in 1963 is besluit om jaarliks 'n volkskongres te hou en al meer klem is gelê op 'n koördinerende liggaam waarby kultuurorganisasies kan affilieer, maar wat veral ook lede moes werf om die Rhodesiese Afrikaners op 'n wyer vlak saam te snoer. Die gedagte het werklikheid geword toe die Genootskap van Rhodesiese Afrikaners (GRA) by die tweede volkskongres op 10 en 11 September 1965 met 'n eenparige besluit tot stand gekom het. Die vernaamste doelstellinge van die GRA is die handhawing en die bevordering van die Afrikaanse taal, en die beskerming en uitbouing van 'n eie Afrikaanse kultuur, gegrond op die Calvinistiese godsdiens en tradisies van die Afrikaner.
2008 – Eerste uitgawe van Tempo
Die eerste uitgawe van die onafhanklike weekblad vir die Weskusstreek, Tempo, verskyn op Vredendal.
1873 – Nicolaas Jacobus de Wet, politikus, waarnemende goewerneur-generaal en hoofregter († 16 Maart 1960)
1926 – Gerrit Viljoen, kabinetsminister en eerste rektor van die Randse Afrikaanse Universiteit († 29 Maart 2009)
1950 – Jan Christian Smuts, Boere-generaal, politikus en staatsman, Eerste Minister van Suid-Afrika (* 24 Mei 1870)
1993 – Esmé Euvrard, radio-omroepster en aktrise (* 19 Mei 1919)
Esmé Euvrard was 'n radio-omroeper, sanger en aktrise. Op 26 Januarie 2020 is Esmé ook ingehuldig as 'n lewende legende in die Suid-Afrikaanse legendesmuseum.